Kienet atmosfera sabiħa lbieraħ filgħaxija dik fiċ-Ċentru Nazzjonali Laburista, meta ftit qabel id-9.30pm tħabbar Deputat Mexxej Elett għall-Affarijiet tal-Partit. Il-Ministru Chris Cardona ġie elett b' 389 vot, jiġifieri 50 vot iktar mill-Ministru Owen Bonnici. It-total ta' delegati li vvutaw ilbieraħ kien ta' 737, li jammonta għal 95.6% tad-delegati. L-elezzjoni tal-bieraħ kienet bejn Chris Cardona u Owen Bonnici, wara li nhar il-Ġimgħa li għadda ħadd minnhom ma ġab l-ammont ta' voti neċessarju biex ikun ikkonfermat bħala Deputat Mexxej. L-elezzjoni ta' Chris Cardona qed tagħti bidu għal kapitlu ieħor fl-istorja tal-Partit Laburista. Il-votazzjoni għal Deputat Mexxej għall-Affarijiet tal-Partit li saret matul din il-ġimgħa kien eżerċizzju demokratiku li wasal fi tmiem kampanja pożittiva li wettqu l-kandidati kollha involuti. Dan l-aġir kostruttiv ikkonferma kemm it-tlieta kienu determinati li jkomplu jaħdmu flimkien biex il-Partit Laburista jissaħħaħ, ikun xi jkun ir-riżultat miksub. "Stil differenti, direzzjoni waħda" L-ispirtu pożittiv li kkaratterizza din il-kampanja kienet innutata wkoll mill-Prim Ministru u Mexxej tal-Partit Laburista Joseph Muscat li rringrazzja lit-tliet kandidati għall-mod onest kif ġabu ruħhom. "Wara li joħroġ ir-riżultat se nkunu qed nagħżlu wieħed biex jaħdem mat-tnejn l-oħra. It-tlieta li huma għandhom irwol importanti fil-futur ta' dan il-moviment. Kollha qed jaqblu mad-direzzjoni għalkemm għandhom stili differenti," stqarr Muscat fis-sessjoni plenarja tal-Konferenza Ġenerali li saret nhar il-Ħamis li għadda. Huwa spjega lid-delegati preżenti illi, minkejja li kien naturali li l-elezzjoni ġiegħlet lin-nies involuti jħarsu 'l ġewwa, dan il-Partit irid jibqa' jħares 'il quddiem. Muscat qal ukoll li l-Partit Laburista jrid jiġri daqskemm qed jiġri l-Gvern biex jibqa' l-għażla naturali tal-Maltin u l-Għawdxin. "L-għażla se tkun li l-partit irid ilaħħaq mal-enerġija li għandu l-Gvern. In-nies iridu jarawna bħala Gvern. Qabel in-nies kienu jarawna bħala l-Partit tal-Oppożizzjoni, illum kulħadd qed jarana bħala l-Partit tal-Gvern, għax anke meta jħarsu n-naħa l-oħra ma jarawx Gvern alternattiv," stqarr il-Mexxej Laburista. Muscat qal ukoll li huwa importanti li, f'dak li jsir, jitkattar mill-ġdid is-sens ta' pożittività. Fost l-oħrajn, dan isir billi wieħed jaċċetta li mhux kull min jaħseb li m'għandux raġun fil-verità ma jkollox raġun, bl-istess mod mhux kull min jaħseb li għandu raġun, ikollu raġun. "Dan huwa l-mod kif irridu naħsbu mhux biss bejnietna, iżda mal-kumplament tas-soċjetà. Ma rridux naħsbu li tagħna biss huwa tajjeb," tenna l-Prim Ministru. Tispikka l-għaqda Fl-ewwel rawnd ta' votazzjoni li nżammet nhar il-Ġimgħa li għadda, ħadd mit-tliet kandidati li kkontestaw l-elezzjoni għall-ħatra ta' Deputat Mexxej għall-Affarijiet tal-Partit ma kiseb il-50% u vot, se tinżamm elezzjoni oħra għada bejn Chris Cardona, li ġab 310 voti u Owen Bonnici li ġab 224 vot. Il-kontestant l-ieħor, Stefan Zrinzo Azzopardi ġab 213-il vot mis-747 vot validu. It-turnout għal din l-elezzjoni kienet ta' 98.56%. F'kummenti li taw wara, it-tliet kandidati saħqu fuq l-għaqda li hemm fil-Partit Laburista u lkoll stqarrew li, jitla' min jitla' bħala Deputat Mexxej għall-Affarijiet tal-Partit, se jkunu qed jaħdmu flimkien miegħu fi ħdan il-Partit Laburista.